2021. gada Latvijas čempionāts šahā

**2021. gada Latvijas šaha čempionāts** — Latvijas šaha čempionāts vīriešiem un sievietēm, notika Rīgā no 17. līdz 24. septembrim 2021. gadā Transporta un sakaru institūta telpās (Valērijas Seiles iela 1).

## Atlases sacensības
Čempionāta izspēles sistēma palika līdzīga kā iepriekšējā gadā. Vīriešu čempionātā bija paredzēti daudzpakāpju atlases turnīri. Bez atlases vīriešu čempionāta finālā varēja piedalīties Latviju pārstāvošie šaha lielmeistari, starptautiskie meistari un FIDE meistari, Latvijas trīs labākie seniori S65, S50 vecuma grupās pēc reitinga, kā arī Latvijas 2020. gada čempionāta pirmo desmit vietu ieguvēji. Finālam kvalificējās pusfināla pirmo desmit vietu ieguvēji, Latvijas 2021. gada U18, U16, U14, U12 zēnu čempionāta pirmo trīs vietu ieguvēji un Vidzemes reģionālās atlases uzvarētāji. Sievietēm atlases sacensības nebija paredzētas, bet fināls bija paredzēts kā viens atsevišķs atvērta tipa turnīrs, kurā varēja piedalīties Latviju pārstāvošas šahistes ar vismaz II sporta klasi.

### Latvijas vīriešu čempionāta astotdaļfināls
No 15. līdz 21. februārim notika Latvijas 2021. gada vīriešu čempionāta astotdaļfināla sacensības, kurā varēja piedalīties Latviju pārstāvoši jebkuras sporta klases šahisti ar FIDE klasiskā šaha Elo reitingu līdz 1500. Sakarā ar COVID-19 pandēmiju Latvijā turnīrs tika aizvadīts interneta šaha platformā Lichess.org. Turnīrs risinājās 7 kārtās pēc Šveices sistēmas ar apdomas laika kontroli 40 minūtes visai partijai plus 15 sekundes par katru izdarīto gājienu. 72 dalībnieku konkurencē pirmo vietu ar 6½ punktiem izcīnīja Raimonds Jakubsēvičs. Otro vietu ar 6 punktiem dalīja Eduards Vuškāns, Romāns Tolmačevs un Jegors Andrusevičs. Pirmo 22 vietu ieguvēji un trīs labākās meitenes nodrošināja sev vietu čempionāta ceturtdaļfinālā. Divi spēlētāji tika diskvalificēti uz aizdoma pamata par krāpšanos turnīra gaitā.

### Latvijas vīriešu čempionāta ceturtdaļfināls
No 25. marta līdz 2. aprīlim notika Latvijas 2021. gada vīriešu čempionāta ceturtdaļfināla sacensības, kurā varēja piedalīties Latviju pārstāvoši šahisti ar FIDE klasiskā šaha Elo reitingu no 1501 līdz 1900. Tāpat kā astotdaļfināls arī šis turnīrs tika aizvadīts interneta šaha platformā Lichess.org. Turnīrs risinājās 9 kārtās pēc Šveices sistēmas ar apdomas laika kontroli 40 minūtes visai partijai plus 15 sekundes par katru izdarīto gājienu. 41 dalībnieka konkurencē pirmo vietu ar 7 punktiem izcīnīja Miķelis Emīls Miķelsons. Otro vietu ar 6½ punktiem dalīja Atis Frīdenšteins-Brīdins, Mārtiņš Ivbulis, Arsēnijs Savičevs un Anatolijs Aļipovs. Pirmo 14 vietu ieguvēji un labākā meitene nodrošināja sev vietu čempionāta pusfinālā. Atšķirībā no astotdaļfināla neviens no spēlētājiem netika diskvalificēts par krāpšanos turnīra gaitā.

### Latvijas vīriešu čempionāta pusfināls
No 18. līdz 26. maijam notika Latvijas 2021. gada vīriešu čempionāta pusfināla sacensības, kurā varēja piedalīties Latviju pārstāvoši šahisti ar FIDE klasiskā šaha Elo reitingu no 1901 līdz 2250. Tāpat kā astotdaļfināls un ceturtdaļfināls arī šis turnīrs tika aizvadīts interneta šaha platformā Lichess.org. Turnīrs risinājās 9 kārtās pēc Šveices sistēmas ar apdomas laika kontroli 40 minūtes visai partijai plus 15 sekundes par katru izdarīto gājienu. 23 dalībnieku konkurencē pirmo vietu pārliecinoši ar 7½ punktiem izcīnīja Rihards Bekasovs. Otro vietu ar 6 punktiem dalīja Kristaps Kretainis, Vitauts Boreišis un Atis Frīdenšteins-Brīdiņš. Pirmo 10 vietu ieguvēji nodrošināja sev vietu čempionāta finālā. Tāpat kā ceturtdaļfinālā neviens no šahistiem netika diskvalificēts par krāpšanos turnīra gaitā.

### Latvijas 2021. gada jauniešu čempionāta fināli
No 23. līdz 27. augustam 41 meitene un 56 zēni Olaines slidotavā (Kūdras ielā 5) sacentās Latvijas jauniešu čempionātu finālos vecuma grupās no U8 līdz U18. Apdomas laiks visu grupu turnīros bija 30 minūtes visai partijai plus 30 sekundes par katru izdarīto gājienu. U12, U14, U16, U18 zēnu grupu pirmo trīs vietu ieguvēji izcīnīja tiesības piedalīties Latvijas čempionāta finālā.
* U12 turnīra uzvarētāji:
# Artjoms Tolmačevs — 6½ punkti no 7 iespējamiem;
# Martijs Krakops — 5 punkti;
# Reinis Valdats — 4½ punkti.
* U14 turnīra uzvarētāji:
# Georgijs Germanovs — 7 punkti no 7 iespējamiem;
# Aleksejs Adamovičs — 5½ punkti;
# Artjoms Zajakins — 5 punkti.
* U16 turnīra uzvarētāji:
# Emīls Jānis Mieriņš — 5½ punkti no 7 iespējamiem;
# Arturs Krastiņš — 5 punkti;
# Jevgēņijs Spriņģis — 5 punkti.
* U18 turnīra uzvarētāji:
# Atis Frīdenšteins—Brīdiņš — 5 punkti no 5 iespējamiem;
# Kristaps Reinis Strods — 4 punkti;
# Marks Mucenieks — 3 punkti.

### Vidzemes reģionālā atlase
No 10. līdz 12. septembrim Siguldā viesnīcas "Sigulda" konferenču zālē (Pils iela 6) notika Latvijas 2021. gada vīriešu čempionāta Vidzemes reģionālās atlases turnīrs, kuru organizēja biedrība "Siguldas šaha klubs" sadarbībā ar Siguldas novada pašvaldību, Latvijas Šaha federāciju un viesnīcu "Sigulda". Atšķirībā no iepriekšējiem gadiem, tas bija vienīgais Latvijas šaha čempionāta reģionālais atlases turnīrs. Turnīrā notika 7 kārtas pēc Šveices sistēmas ar apdomas laiku 40 minūtes visai partijai plus 15 sekundes par katru izdarīto gājienu. Turnīrā piedalījās 30 šahisti no Siguldas, Rīgas, Limbažiem, Jūrmalas, Ogres, Valmieras, Lielvārdes, Kokneses un Baldones. Pirmās trīs vietas ar 5½ punktiem dalīja Konstantīns Gudovskis, Artis Alainis un Daniels Milovs, kuri visi nodrošināja sev vietu čempionāta finālā.

## Fināls
Abi fināli noritēja pēc Šveices sistēmas ar apdomas laiku 90 minūtes visai partijai plus 30 sekundes par katru izdarīto gājienu. Abos finālos sākotnēji bija paredzētas 9 kārtas, taču ūdensvada plīsuma dēļ nācās pārcelt 6. kārtu un samazināt kārtu skaitu līdz 8. Vīriešu turnīrā piedalījās 34 dalībnieki, bet sievietēm bija 27 dalībnieces. Vīriešu turnīrā piedalījās 1 lielmeistars (GM), 1 starptautiskais meistars (IM) un 5 FIDE meistari (FM), bet sievietēm — 1 lielmeistare (WGM) un 1 FIDE meistare (WFM). Abi fināli noritēja vienlaicīgi ar starptautisko šaha turnīru *Latvijas Šaha Open 2021*, kurā piedalījās 30 dalībnieki, visi no Latvijas (turnīrā uzvarēja Klāvs Stabulnieks).

### Vīrieši
* 1. kārta — Vīriešu čempionātā nepiedalījās iepriekšējā gada uzvarētājs Zigurds Lanka, bet reitinga saraksta galvgalī bija starptautiskais lielmeistars Ilmārs Starostīts un starptautiskais meistars Rolands Bērziņš. Pirmajā kārtā visi reitinga līderi izcīnīja uzvaras.
* 2. kārta — Pēc otrās kārtas pa 2 punktiem bija Rolandam Bērziņam, Kristapam Kretainim, Ērikam Mieriņam, Arsenam Bataševam un Ilmāram Starostītam.
* 3. kārta — Līderu savstarpējās partijās Arsens Bataševs nedaudz negaidīti pieveica lielmeistaru Ilmāru Starostītu, bet Rolands Bērziņš bija parāks par Kristapu Kretaini. Aiz abiem uzvarētājiem ar 2½ punktiem sekoja Ēriks Mieriņš, Artjoms Tolmačovs, Guntis Jankovskis un Vsevolods Dzjuba.
* 4. kārta — Rolands Bērziņš ar melnajiem pārliecinoši pieveica Arsenu Bataševu un kļuva par vienīgo līderi ar 4 punktiem. Guntis Jankovskis bija pārāks pār Vsevolodu Dzjubu, bet Ēriks Mieriņš uzvarēja Artjomu Tolmačovu. Jankovskis un Mieriņš ar 3½ punktiem dalīja otro vietu.
* 5. kārta — Piekto uzvaru guva Rolands Bērziņš, kurš bija parāks par Ēriku Mieriņu. Ilmārs Starostīts taktiskos sarežģījumos apspēlēja Gunti Jankovski, bet Edgars Ungurs uzvarēja Arsenu Bataševu. Pēc šīs kārtas Bērziņam bija 5 punkti, otro vietu ar 4 punktiem dalīja Ungurs un Starostīts, bet aiz viņiem ar 3½ punktiem sekoja vēl pieci dalībnieki.
* 6. kārta — Sakarā ar ūdensvada plīsumu turnīrs tika turpināts pēc neieplānotas brīvdienas (21.09.2021) un pāreju uz 8 kārtu turnīru. Kārtas centrālajā partijā Rolands Bērziņš ar melnajiem ieguva labāku galotni pret Ilmāru Starostītu, taču vienojās par neizšķirtu. Edgars Ungurs jau atklātnē pieveica Edgaru Stepiņu. Tāpat Guntis Jankovskis bija pārāks par Aleksandru Saveļjevu, bet Kristaps Kreitainis par Ēriku Mieriņu. Pēc šīs kārtas vienīgā līdera godu saglabāja Rolands Bērziņš ar 5½ punktiem. Puspunktu no viņa atpalika Edgars Ungurs, bet 4½ punkti bija Ilmāram Starostītam, Kristapam Kretainim un Guntim Jankovskim.
* 7. kārta — Rolands Bērziņš nospēlēja neizšķirti ar Gunti Jankovski, un to izmantoja viņa tuvākie sekotāji. Kristaps Kretainis pieveica Edgaru Unguru, bet Ilmārs Starostīts bija pārāks par Jevgēņiju Spriņģi. Stāvoklis turnīrā pirms pēdējās kārtas: 1. Rolands Bērziņš — 6 punkti, 2. Kristaps Kretainis, 3. Ilmārs Starostīts — abiem pa 5½ punktiem, 4. Guntis Jankovskis, 5. Edgars Ungurs, 6. Rihards Bekasovs — visiem pa 5 punktiem.
* 8. kārta — Pēdējā kārtā Rolands Bērziņš ar melnajiem pārliecinoši bija labāks pār Rihardu Bekasovu, un šis panākums nodrošināja viņam pirmo vietu ar 7 punktiem. Tuvāko sekotāju savstarpējā partijā Ilmārs Starostīts apliecināja savu parākumu pār Kristapu Kreitaini un šis panākums deva lielmeistaram otro vietu ar 6½ punktiem. No trešās līdz sestai vietai ar 5½ punktiem dalīja Guntis Jankovskis, Kristaps Kretainis, Edgars Ungurs un Edgars Stepiņš. Papildu koeficients šoreiz bronzu deva pieredzējušajam Guntim Jankovskim.

## Latvijas vīriešu šaha čempionāta turnīra tabula
: 

### Sievietes
* 1. kārta — Sieviešu čempionātā izteikta reitinga favorīte bija lielmeistare Laura Rogule, kas par vairāk nekā 300 reitinga punktiem apsteidz otrajā vietā esošo Madaru Golstu un FIDE meistari (WFM) Līgu Unguri. Visas reitinga līderes sāka turnīru ar uzvarām.
* 2. kārta — Savas otrās uzvaras guva Laura Rogule, Madara Golsta, Margarita Parhomenko un Agnesa Stepania Ter-Avetisjana, kuras visas dalīja pirmo vietu ar 2 punktiem.
* 3. kārta — Neizšķirtu bez spēles saņēma Laura Rogule, un par vienīgo līderi ar 3 punktiem kļuva Margarita Parhomenko, kas pieveica Līgu Unguri. Aiz viņas ar 2½ punktiem sekoja Madara Golsta, Ramona Golsta, Laura Rogule, Agnesa Stepania Ter-Avetisjana un Anna Kazmerika.
* 4. kārta — Līderu cīņās Laura Rogule ar melnajiem jau pēc atklātnes bija pārāka par Margaritu Parhomenko, Madara Golsta dalīja punktu ar Annu Kazmeriku, bet Agnesa Stepania Ter-Avetisjana uzvarēja Ramonu Golstu. Pēc šīs kārtas pirmo vietu ar 3½ punktiem dalīja Laura Rogule un Agnesa Stepania Ter-Avetisjana. Aiz viņām ar 3 punktiem sekoja sešas dalībnieces: Margarita Parhomenko, Madara Golsta, Marija Kuzņecova, Anna Kazmerika, Larisa Gordijeviča un Ilze Kempele.
* 5. kārta — Līderu partijās Laura Rogule uzvarēja Agnesu Stepaniu Ter-Avetisjanu, bet Madara Golsta bija parāka par Larisu Gordijeviču. Pēc šīs kārtas Laurai Rogulei bija 4½ punkti, par puspunktu mazāk bija Madarai Golstai, bet aiz viņām sekoja sešas dalībnieces ar 3½ punktiem.
* 6. kārta — Tāpat kā vīriešu turnīrā arī dāmām bija neieplānota brīvdiena (21.09.2021) un pāreja uz 8 kārtu turnīru. Līderu cīņā Madara Golsta nospēlēja neizšķirti ar Lauru Roguli, bet Līga Ungure uzvarēja Mariju Kuzņecovu. Tāpat Margarita Parhomenko uzvarēja Annu Kazmeriku, un Agnesa Stepania Ter-Avetisjana bija parāka par Ilzi Kempeli. Līdere bija Laura Rogule ar 5 punktiem, aiz viņas ar puspunkta atstarpi sekoja Madara Golsta, Agnesa Stepania Ter-Avetisjana, Margarita Parhomenko un Līga Ungure.
* 7. kārta — Laura Rogule bija pārāka pār Līgu Unguri un saglabāja savu līderes pozīcijas. Viņas sekotāju partijās Agnesa Stepania Ter-Avetisjana pieveica Nelliju Maklakovu, bet Margarita Parhomenko cīnījās neizšķirti ar Madaru Golstu. Stāvoklis turnīrā pirms pēdējās kārtas: 1. Laura Rogule — 6 punkti, 2. Agnesa Stepania Ter-Avetisjana — 5½ punkti, 3. Madara Golsta, 4. Margarita Parhomenko — abām pa 5 punktiem, 5. Līga Ungure, 6. Marija Kuzņecova, 7. Anna Kazmerika, 8. Ramona Golsta — visām pa 4½ punktiem.
* 8. kārta — Pēdējā kārtā Laura Rogule abpusēji asā partijā pieveica Ramonu Golstu un ar 7 punktiem nodrošināja savu vienpadsmito Latvijas šaha čempiones titulu. Otro vietu ar 6 punktiem ieņēma Madara Golsta, kas uzvarēja Mariju Kuzņecovu. Tāpat 6 punktus pēc neizšķirta ar Margaritu Parhomenko izcīnīja Agnesa Stepania Ter-Avetisjana, taču sliktāki papildu rādītāji deva viņai trešo vietu.

## Latvijas sieviešu šaha čempionāta turnīra tabula
: 

## Atsauces

## Ārējās saites
*  2021. gada Latvijas vīriešu šaha čempionāta astotdaļfināls vietnē chess-results.com
*  2021. gada Latvijas vīriešu šaha čempionāta ceturtdaļfināls vietnē chess-results.com
*  2021. gada Latvijas vīriešu šaha čempionāta pusfināls vietnē chess-results.com
*  Latvijas jauniešu 2021. gada čempionāta fināls U12 zēnu grupā vietnē chess-results.com
*  Latvijas jauniešu 2021. gada čempionāta fināls U14 zēnu grupā vietnē chess-results.com
*  Latvijas jauniešu 2021. gada čempionāta fināls U16 zēnu grupā vietnē chess-results.com
*  Latvijas jauniešu 2021. gada čempionāta fināls U18 zēnu grupā vietnē chess-results.com
*  Latvijas 2021. gada vīriešu čempionāta Vidzemes reģionālā atlase vietnē chess-results.com
*  2021. gada Latvijas vīriešu šaha čempionāts vietnē chess-results.com
*  2021. gada Latvijas sieviešu šaha čempionāts vietnē chess-results.com